́лѣ у̀бо въ суетѣ̀ ума̀ хо́димъ, за єѵг̑льское мудрова́ніе не є́млющеся, и жи́тельство по со́вѣсти не познава́емъ, да со тща́ніемъ сіѐ пожене́мъ, я́кѡ да и въ со́вѣсти дерзнове́ніе ѡбря́щемъ: но єщѐ на мни́мой внѣ́шнягѡ человѣ́ка пра́вдѣ єди́ной утвержда́емся, лише́нія ра́ди и́стиннагѡ ра́зума, и внѣ́шними то́чію ѡбуче́ніи себѐ прельща́емъ, человѣ́кѡмъ угожда́ти хотя́ще, и сла́вы ѿ ни́хъ, и че́сти и похва́лъ ищя̀;́детъ вои́стинну та́йная тьмы̀ ѿкрыва́яй, и ѡбъ̑явля́яй совѣ́ты сердє́чныя:неѡбольсти́мый судія̀, ни бога́тагѡ срамля́яйся, ни ни́щагѡ ми́луяй, ѡ́бразъ внѣ́шній ѿе́мляй, и и́стину внутрьу́ду сокрове́нную ѡбъ̑явля́яй, по со́вѣсти жи́тельствующихъ и́стинныхъ подви́жникѡвъ и страда́льцєвъ въ прису́тствіи а́гг҃лъ предъ̑ свои́мъ ѻц҃е́мъ вѣнча́яй: а притво́рныхъ и ѡ́бразомъ благоче́стія ѡдѣ́янныхъ, и ви́димое то́чію житіѐ человѣ́кѡмъ показу́ющихъ, и на се́мъ су́етнѣ утвержда́ющихся, и умо́мъ прельща́ющихъ себѐ, предъ̑ вы́шнею це́рковію святы́хъ, и предъ̑ всѣ́мъ небе́снымъ во́инствомъ изъ̑ѡблича́яй, и та́кѡ лю́тѣ стыдя́щихся во тьму̀ кромѣ́шную посыла́яй, по ѡ́бразу юро́дивыхъ дѣ́въ, я̀же внѣ́шнее дѣ́вство сохрани́ша: нима́лѡ бо за сіѐ не порече́ни бы́ша, но и єле́й ѿ ча́сти въ сосу́дѣхъ имѣ́яху, то́ єсть, добродѣ́телей нѣ́кихъ и исправле́ній внѣ́шнихъ, и дарова́ній нѣ́кихъ прича̂стницы бя́ху